Katrine Robsøe (RV), 2024-05-08:
Jeg hører ofte regeringspartierne og aftalepartierne omtale forringelserne på su som rimelige og som noget, alle bare burde kunne forstå jo er fremtidssikring.
Jeg beklager, men jeg er absolut ikke enig.
I Radikale Venstre synes vi ikke, at det her er rimeligt.
Vi synes tværtimod, at det er at forringe alle unges muligheder for at kunne tage den uddannelse, som de drømmer om, og som de gerne vil have lov til at tage, for at de rent faktisk kan få lov til at bidrage til vores fælles samfund.
Jeg synes, at det er ærgerligt, at man forsøger at dække sig ind under, at fordi vi nu har nogle forholdsmæssig højere udgifter til su end til uddannelse, så skal man skære i su'en.
Ja, undskyld, men det var altså, da Lars Løkke Rasmussen var statsminister, at man sparede 2 pct. hvert eneste år på vores uddannelser.
Nu kommer man så og bruger de besparelser som begrundelse for, hvorfor man skal gøre kandidatuddannelser kortere, og hvorfor man skal skære i su'en.
Det synes jeg på ingen måde er rimeligt, og jeg tror faktisk, at mens nogle i regeringen synes, at det må de unge bare også kunne forstå rimeligheden i, så ved vi, at der heldigvis også er både rigtig mange unge, men også rigtig mange ældre, der godt kan se, at det er en god investering i vores unge mennesker at have det fleksible su-år.
Det her er en forringelse.
Det er sådan set fair nok.
Vi vil forskellige ting.
Det er derfor, at vi er forskellige partier og folk sætter kryds forskellige steder, når der er valg.
Det er helt i orden.
Men man skal stå ved, at det er en forringelse, og at det ikke er en ligegyldig ting, man er i gang med at ændre her.
Det er derimod noget, der kommer til at have konsekvenser.
Det vil nemlig skabe en større usikkerhed blandt de unge, når de skal til at vælge uddannelse, fordi et forkert valg i langt højere grad kan komme til at have konsekvenser for dem rent økonomisk.
Det er jo helt korrekt, at vi indtil videre har haft det sådan, at hvis du startede inden for 2 år efter din ungdomsuddannelse, kunne du få lov at have den form for økonomiske sikkerhedsnet, at du kunne have 1 ekstra su-år, hvis du fandt ud af, at du havde valgt forkert.
Det økonomiske sikkerhedsnet fjerner vi nu, og jeg er dybt bekymret for, hvilke konsekvenser det vil have, i forhold til om unge bare lige tør at kaste sig ud i den store beslutning, det er at starte på en uddannelse.
Jeg er også dybt bekymret for, hvilke konsekvenser det her vil have, hvis du dumper en eksamen og det medfører, at du bliver forsinket; hvis der er nogle komplikationer, i forbindelse med at tingene på uddannelserne ikke altid lige er til at få til at gå op; eller hvis du gerne vil på udveksling og have lov til at komme ud og prøve det.
Tingene skal jo passe sammen, og det er ikke altid, at det lige lader sig gøre.
Der gav det her en frihed til at få det til at hænge sammen.
Jeg har også flere gange i mine spørgsmål gjort opmærksom på, at jeg er dybt bekymret for de unge, der modtager SPS.
Det er dygtige unge mennesker, som også fortjener at have en ordentlig mulighed for at komme igennem deres uddannelser, og jeg er bekymret for, at vi her kommer til at svække deres muligheder.
Så deler jeg den bekymring, som også SF rejste, om de nuværende studerende, der aldrig havde en chance for at indrette sig efter den her aftale, og som nu bare kastes ud i usikkerhed.
Det synes jeg er rigtig, rigtig ærgerligt.
I Radikale Venstre er der nok ikke nogen tvivl om, hvor vi står, heller ikke hos jer andre.
Vi synes ikke, at det her er en god aftale.
Vi er imod forringelserne på su, og vi stemmer imod forslaget.
Tak for ordet.